מגנוס קרלסן
ביוגרפיה > 2004-2009

הפריצה הגדולה שלו הייתה בינואר 2004, כשסיים במקום הראשון בתחרות הגדולה בויק אן-זהה, התחרות השלישית בחשיבותה (קבוצה C), עם 10.5 נקודות מ-13. ביצועיו בטורניר היו ברמה של 2702 נקודות דירוג, והוא זכה לציון ראשון לתואר רב-אמן. כמנצח של הקטגוריה השלישית, זכה קרלסן להזמנה להשתתף בשנה הבאה בקטגוריה השנייה. הביצועים שלו עלו לכותרות והובילו לחסות של חברת מיקרוסופט.
חודש לאחר מכן השיג ציון שני, בטורניר הפתוח השנתי של חברת "ארופלוט" במוסקבה. ב-17 במרץ ניצח את אלוף העולם לשעבר אנטולי קרפוב במשחק מהיר ברייקיאוויק. למחרת סיים משחק אחד בתיקו מול גארי קספרוב, משחק בו היה ביתרון ניכר אך לא דייק בדוחק זמן, אך הפסיד בשני; הקרבות שלו נגד שניים מהשחקנים הגדולים ביותר בשחמט זכו לפרסום נרחב. ב-18 באפריל השיג ציון שלישי ואחרון בתחרות חזקה בדובאי. בגיל 13 שנים ו-148 ימים הוא הפך לרב-אמן, השני הכי צעיר אי פעם, לאחר סרגיי קריאקין האוקראיני. את השנה חתם בניצחון מרשים על אלכסיי שירוב, שדורג אז במקום ה-13 בעולם.
קרלסן שיחק באליפות נורווגיה בשחמט ב-2004 וחלק את המקום הראשון עם האלוף המכהן, Berge Østenstad (אנ'). שני משחקים כדי להכריע בתואר הביאו לשתי תוצאות תיקו, ואוסטנסטאד שמר על התואר הלאומי שלו בגלל שובר השוויון העדיף בתחרות. בשנה שלאחר מכן קרלסן שוב השתווה למקום הראשון באירוע, הפעם מול המנטור שלו, אגדשטיין. עם זאת, שינוי בפורמט גרם לכך שלא ניתן היה להכריע את המנצח על שובר שוויון עדיף בתחרות (שהיה לקרלסן), ואגדשטיין ניצח את קרלסן במשחק השוויון המהיר השישי כדי לזכות בתואר. קרלסן הבטיח את אליפות נורווגיה הראשונה שלו בשנה שלאחר מכן, ב-2006, שזו הייתה הפעם האחרונה שבה השתתף באירוע.
בשנת 2005 קרלסן לקח את המקום הראשון בתחרות לזכר ארנולד אייקרם עם 8/9 נקודות. ניצח בתחרות החזקה בגאוסדל, עם 8 מ-9, וביצועים של 2792 בתחרות. בסוף 2005 העפיל לשמינית הגמר הגביע העולמי של פיד"ה, והפסיד שם בדוחק 2.5-1.5 ליבגני ברייב. הוא סיים את התחרות במקום ה-10, לאחר ניצחונות על רבי האמנים החזקים ז'ואל לאוטייה וולדימיר מלאכוב (והפסד לגטה קמסקי). מקומו בין עשרת הראשונים הבטיח לו מקום בטורניר המועמדים לאליפות העולם. הוא היה למועמד הצעיר ביותר אי פעם לאליפות, ולנורווגי הראשון שמגיע להישג זה.
בשנת 2006, קרלסן חלק את המקום הראשון בטורניר בוסנה סרייבו. אירוע הסבב הכפול כלל שישה שחקנים עם דירוג ממוצע של 2659. קרלסן, אז בן 15, השיג דירוג ביצועים של 2696 באירוע. הוא זכה בתחרות הבליץ של גליטניר באותה שנה לאחר שניצח את שני רבי האמנים וישוואנתן אנאנד והאנס סטפנסון(אנ') בחצי הגמר ובגמר, בהתאמה, בתוצאה של 0–2. באולימפיאדת השחמט ה-37, הוא קלע 6/8
בסיבוב הראשון של תחרות 2007, הוא פגש את לבון ארוניאן. השניים היו בשוויון בתום ששת המשחקים האיטיים שלהם, ואז ארוניאן ניצח את המשחק בשברי שוויון מהירים.
באולימפיאדת השחמט של 2006 אולימפיאדת השחמט ה-37,הוביל קרלסן בן ה-15 את נבחרת נורווגיה בלוח הראשון. הוא סיים עם 6 מ-8 ללא הפסד, מול יריבים מהצמרת העולמית הגבוהה: את מייקל אדמס וארקדי ניידיץ' ניצח ומול קאמסקי וטיימור רג'אבוב סיים בתיקו. ביצועיו בטורניר היו ברמה של 2820 נקודות, דירוג הביצועים החמישי בגובהו של הטורניר, שאירח 13 שחקנים מדורגים מעל 2700 ו-42 רבי אמנים שדורגו גבוה יותר מקרלסן.
בגביע העולם בשחמט 2007 הודח קרלסן בחצי הגמר. קרלסן שיחק פעם נוספת בתחרות רבי האמנים של בייל ב-2007 לאחר שסיים במקום האחרון ב-2005 ובמקום השני ב-2006. הפעם פרץ קרלסן והבטיח את זכייתו בטורניר קטגוריה-18 (דירוג ממוצע נע בין 2676 ל-2700). באותה תקופה הוא כינה אותה הצלחתו החשובה ביותר. קרלסן התגבר על ארבעה שחקנים מ-25 הראשונים בעולם באותה תקופה – טיימור רג'אבוב (9), אלכסנדר גרישוק (14), יהודית פולגאר (19) ו-Bu Xiangzhi (אנ')‏ (25) – עם 6/10 נקודות ודירוג ביצועים של 2753.
בתחילת 2008, קרלסן פתח את השנה עם שני דירוגי ביצועים של מעל 2800. הראשון הגיע בקבוצה הראשונה של טורניר העילית Wijk aan Zee. בתחרות השתתפו אחד עשר מתוך 14 השחקנים שדורגו בין 16 השחקנים המובילים בעולם, ולכולם מלבד שניים היה דירוג של לפחות 2700. קרלסן, בגיל 17, חלק מקום ראשון עם ארוניאן בפעם הראשונה למרות היותו מדורג 10 בקבוצה.
האירוע השני שלו היה אירוע עילית נוסף, תחרות לינארס, שהורכבה משמונה שחקנים בלבד שדורגו בצמרת 13 הטובים בעולם – קרלסן היה מספר 13. הוא סיים עם 8/14 נקודות במקום השני אחרי אלוף העולם דאז, אנאנד. שיא נוסף ב-2008 היה זכייתו של קרלסן בטורניר אירוסוויט, שם סיים ללא הפסד ב-8/11 נקודות והשיג את דירוג הביצועים הטוב ביותר שלו בקריירה – 2877.